Marangatu jeromandu'a pypegua

Marangatu jeromandu'a pypegua (elementos del festejo de los santos patronos).ñembosarai

 Tupão rehegua 

Novenario
Péva omoñepyrũ marangatu ára jeromandu’a, opa pyhare hi’ára mboyve, oiko misa ha upéi serenata ojeguerúva ichupe, opyta tupãópe ha upéi ko’ẽmboyve ñembokapu oporomombáy, oiko procesión tupão jerére, purahéi ha ñembokapúpe ojegueroguata ichupe, ogakuéra ijeguakapa ha avei tape ohasataha rupi.

Procesión
Opa tupãópe oiko misa, oĩ tenda ojejapokuévo pe misa niko oiko ñemendaguasu avei.

Upe árape avei ambue compañía ha barrio oguerujoa imarangatukuéra ra’anga omomaitei hag̃ua pe hi’ára ojegueromandu’ávape.

Areguápe tupão La Candelaria – pe opyta marangatu ra’anga ha hendive ambue oúva compañía ha barrio-gui. Ymave ndaje nameméi oĩ oratorio ha capilla ha upéva aja marangatu ra’anga opyta mayordomo térã mayordomo rógape oñeñangarekóva hese, upépe oñemonde ao pyahu rehe, oñemoĩ hese itajúgui kuãirũ ha mbo’y oñeme’ẽva ichupe jopóiro oipytyvõ haguére  pe mávape, upégui oñenohẽ ha ojegueraha tupãópe purahéi ha ñembokapu apytépe, oñemoñepyrũ hag̃ua novenario.

Jepokuaáramo ou ambue barrio ha compañía-hágui marangatukuéra ojeguerúva banda púpe, guataháre kavaju ári, poyvi, estandarte, ha ñembokapúpe.

Hi’ára mboyve, upe pyharépe oiko misa puraheihápe.

Hi’ára oñepyrũ diana mbaja púpe ko’ẽ porã mboyve, campana-pu, banda, ñembokapu, ojehupi  poyvi Paraguái ha marangatu ojeromandu’áva mba’e yvate.

Avei ojeguereko jepokuaápe ojerahávo serenata ichupe pe pyharépe hi’ára mboyve.

Marangatu jeromandu’a upe árape tembiapo tuichavéva ha’e pe misa guasu nemoirũme puraheiharakuéra ndive oĩ tenda ojejapohápe misa Guarani ñe’ẽme, tupão upe árape oñembojeguaka piriríta, yvoty ha globo-pe. Ymave ha ag̃aite meve upe árape oĩ oñemondéva upe marangatu oñemondeháicha oñe’ẽme’ẽva’ekue ichupe ha guataháre og̃uahẽ hendápe, michĩ térã tuicháva. Techapyrã: Blás Marangatu ha’e ñane retã ñangarekohára ha heta táva oguereko Blás Marangatu iñangarekoháramo upérõ ojehecha oñe’ẽme’ẽva  omondérõ ijao pytã oguerekóva hembére cinta sa’yju avei oha’anga báculo ha iñakã rehegua pytã. Kuñanguéra kakuaapyréva oiporu iñakãre  manto pytã hembe sa’yjúva.

Og̃uahẽvo 8 jasypokõi, Tupãsy Ka'akupe ára ojehecha mitã, mitãrusu, kuña ha kuimba’e mombyry mbyrýgui oúva guataháre isy yvága rendápe ha omonde ao hovy, ojehecha avei ogueraháva ladrillo iñakã ári. Arapokõindy Marangatúpe ojehecha kuimba’e oraháva kurusu ijati’y ári iñe’ẽme’ẽramo.

Misa guasu rire oiko procesión, oraha ijati’y ári tavaygua ipoguasuvéva, tupão jerére, omoñepyrũ banda hapykuéri cofradía, hermandad, atykuéra, mbo’ehaokuéra, ogueraha estandarte ha poyvi, upekuévo campana ipu, ohóva kavaju ári ha heta ñembokapu.

Upe árape oikokuaa avei ñemongarai, primera comunión, confirmación ha ñemenda aty.

Ápeve oñemombe’úva ha’e ojejapóva tupão ndive.

Oĩ avei tembiapoita ndaha’éiva  tupão mba’e. Tape ijeguaka laurel ha ka’avove’i roguépe, piririta isa’ypáva, yvoty, poyvi, ha hetave.

Ogakuéra avei ijeguakapáva’erã, poyvi, yvoty, isa’y pyahu, oñemopotĩ. Tupão korapýpe térã hesakãháme oiko parque de diversiones ojeheróva avei kermese, upépe oĩ  ñemuha, calesita ha carpa guýpe, lotería, dado kaguaka jekutu, aro rehegua, tiro al blanco, baraja, avei ojehepyme’ẽ tembi’u Paraguái, ojey’yva’erã, casa parroquial – pe oĩ jehepyme’ẽrã tataindy, marangatu ra’anga rosario ha mandu’ara opáichagua.

Tembi’u Paraguái apytépe oje’u chipa opáichagua, pastel, sopa Paraguái, chipa guasu, pajagua mascada, chicharõ, chicharõ trenzado, lambreado, butifarra, mbeju aramirõ, mbeju mestizo, rora, perera, kavure, avei tembi’u  he’ẽ jepivérõ plaza-pe oiko ika retreta, banda koygua, puraheihára, jerokyhára, ikatu avei oñemomba’egusúvo pa’i, kuairóga térã  ogayguakuéra jeporavopyre.

Club tuichavévape oiko jeroky guasu ojeiporavohápe mitãkuña iporãvéva, avei ikatu oiko carroza-kuéra, oguerúva mitãkuña iporãvéva, ohasa ohóvo ojoapykuéri ha viru oñemono’õva oñeme’ẽ tupãmba’éramo, tupão ñemyatyrõrã mbo’eho ñemongakuaa ha mba’e.

Umi tenda hesakãvehápe oiko toroñemoñarõ, toro candil carrera pe, carrera sortija, bandera jere, carrera vosa ha hetave.

Antonio Marangatu, Baltasar Marangatu, Tupãsy La Merce oguerekóvoi iñembosarái.

Marangatu rérape oñemongakuaa mymba ikatu kure, vaka, kavara, ovecha, péva ha’e Marangatu rymba, upéva ojejuka hi’ararã oiko hag̃ua ichugui tembi’u karuguasúpe.

Comisión
Opavave tendápe taha’e barrio térã compañía-pe oñombyaty karai, kuñakarai omba’apóva atýpe, ojapo rifa, tembi’uita jehepyme’ẽrã, jeroky ha mba’e omono’õ hag̃ua viru Marangatu ára jeguerohorýpe g̃uarã.

Avei oĩ tendápe desfile de ofrenda, oratorio, capilla, tesãio térã mbo’ehaópe g̃uarã, omyakãva comisión, tavaitépe tupão renondépe ohasa ojoapykuéri karréta ári mba’erepy rehe, mandi’o, mandyju, ryguasu, petỹ ha hetave, jopóirõ, oñeme’ẽrei marangatu rérape. Ohasapa rire karréta umíva mitãkuña poravéva ndive, hapykuéri club deportivo ha opakuévo kuimba’e kavaju ári. Opavave ogueru jopói  michiramo jepe.

Opakuévo ojeipapa viru téra jopói ha comisión ohepyme’ẽ umíva rifa rupi.

Ary 1600 vy’a guasu hi’ari heta ára, oĩ gobernador dignatarios, oñemoñe’ẽ biblia, estandarte jeroguata, oiko procesión plaza mayor rehe campana pu ha ñembokapúpe ojehesape tataindy ha candil-pe.

Tupãópe oiko ndaha’éiva upepegua, ñoha’anga ha tavayguakuérape g̃uarã: toro ñarõ, kavaju ñani, ype ñembosarái ndokyvéi jave, mba’asyvai, ñemitỹ nosẽ porãi vove avei oiko ñemba’ejerure.

 Tavaygua rembiapo 

Ha umi tembiapo marangatu jeromandu’a rehegua ha ndojejapóiva tupãópe.

Bandera jere
Ha’e jepokuaa oúva español-kuéragui, tavayguakuéra ojapo procesión Marangatu rérape térã Rey rérape, tenondépe oho banda, ayvúpe ombopúva, marangatu ra’anga ha poyvi péicha oguata plaza jerére ha kuñanguéra ojeroky. Oiko ñembokapuita avei. Cecilio Báez ha Héctor Decoud ohai banda jerégui iñarandukakuérape.

Puraheiko'ẽ
Avei ou ñandéve español-kuéragui ha ape hekoambue  oporomombáy ñembokiha, tembirekorã, tembireko, sy ovetãme oñemomaiteisévape hi’arambotýre purahéi rupi, oñepyrũ guarániagui ha upéi ipya’evéva polca  kyre’ỹ, mbyky térã ikatu hi’areve.

Ndajojái, ikatu oñeg̃uahẽ kirirĩháme, sapy’a térã momarandu raẽmekuri.

Aguyjéramo oñemongaru puraheiharakuérape péicha hérama musiqueada, hi’areve haguére.

Ko’ag̃aite peve ojehecha ko tembiapo, pyhare mbyte jave oñepyrũ serenata Marangatúpe g̃uarã, opavave compañía ha barrio omomaitei Marangatúpe hi’ára rehe.

Toro ñemoñarõ
Og̃uahẽva ñandéve España-gui. Peteĩ ava ikamisa ha ikasõ po’íva, isa’y mokõivéva ha ipópe ao pehẽngue pytã omoñarõ hag̃ua tórope ha ipynandi.

Torin apo
Plaza-pe ojejapo kora oguerekóva 20 m x 2,5 m apu’akue ha 3m ijyvatekuépe oñemongora karanda’y ha alambre rehe, oguereko brete po’i opáva tranquera rehe oikeha rupi toro ñarõ opyta hag̃ua corral – pe, oike aja torin – hápe. Yvate ojejapo oguapy hag̃ua oguerekóva ogahoja’imi, takuara ha pindo roguégui oñepyrũma toro ñemoñarõ.

Kavaju ñani
Ko ñembosarái avei ojehecha upe árape Plaza-pe. Mokõi kavaju oñeñangarekóva upeva’erã ha ojeheróva parejero. Kavajukuéra oñemongaru, oñemboguata, oñani ipya’e  hag̃uaicha, oñembojahu, oñeñangareko haguére,  oke óga guýpe ani hag̃ua he’õ térã oipeju ichupe yvytu ro’ysã. Pe oñangarekóva héra compositor, iñarandúva’ekue upévape ohecháguinte, pytyvõháraramo itúvagui térã itaita, ipaino téra oimeraẽ ipehẽnguekuéragui.

Diana Mbyja
Marangatu ára ko’ẽmboyve 4:00  aravo jave oñembyaty tavayguakuérape diana púpe, ndaje oñeñe’ẽ vaígui péicha opyta héra, oje’e porãtaramo oje’ẽva’erã Diana Mbyja, ojehecha haguére mbyja Venus ko’ẽmboyve, ojejapo aja upe tembiapo, campana ha ñembokapúpe. Upe aravo guive maymáva oñepyrũma oñembosako’i ou hag̃ua tupãópe ogueromandu’a marangatu ñangarekohára ára.

Karu Guasu
Ymave, ogayguakuéra, marangatu ra’anga jára upe árape oikopa rire misa guasu, pe asajépe ojapo karu  opavave oúvape g̃uarã omomaitei térã o’aguyjeme’ẽva Marangatúpe  oipytyvõ haguére ichupe, téra ogueromandu’ánte hag̃ua, pépeve  og̃uahẽ oñe’ẽme’ẽva’ekue Marangatu Ñangarekohárape.

 Enlaces 
Ohai Mati Galeano.

Ñemohenda:Hesu rape